Let EgyptAir 804

Let EgyptAir 804 bol pravidelný medzinárodný let spoločnosti EgyptAir z letiska Charlesa de Gaulla v Paríži na medzinárodné letisko v Káhire. Lietadlo Airbus A320-200, používané na tejto linke, zmizlo dňa 19. mája 2016 o 02:45 SELČ nad Stredozemným morom v egyptskom vzdušnom priestore.

Egyptské úrady neskôr v ten istý deň oznámili, že boli nájdené trosky dopravného lietadla približne 80 kilometrov juhovýchodne od poslednej známej pozície lietadla, neďaleko gréckeho ostrova Karpathos. Vedenie gréckeho úradu pre vyšetrovanie leteckých nehôd následne vyhlásilo, že nájdené trosky nepatria nezvestnému lietadlu, čo neskôr oficiálne potvrdila aj spoločnosť EgyptAir. Trosky lietadla spolu s osobnými vecami cestujúcich boli objavené 20. mája 2016 pátracou skupinou egyptských ozbrojených síl v Stredozemnom mori približne 290 kilometrov severne od pobrežia mesta Alexandria.

Na palube lietadla bolo 56 cestujúcich, 2 piloti, 5 letušiek a 3 bezpečnostní pracovníci. Momentálne prebieha medzinárodná pátracia a záchranná operácia. 

Podľa gréckych vojenských radarových dát sa lietadlo stočilo o 90 stupňov doľava a následne z letovej hladiny 11 280 metrov prudko kleslo na 3 000 metrov, pričom sa otočilo o 360 stupňov doprava. Vo výške 3 000 metrov bol s lietadlom stratený radarový kontakt.

Lietadlo 
Havarovaný stroj bol Airbus A320-232 s imatrikulačnou značkou SU-GCC. Prvý let tohto lietadla sa uskutočnil 25. júla 2003 a 3. novembra toho istého roku bolo dodané spoločnosti EgyptAir. Rutinné údržbárske kontroly boli na lietadle vykonané 18. mája v Káhire predtým, než odletelo do Paríža. V ten deň išlo už o jeho piaty let. Letelo z Asmary v Eritrei do Káhiry, odkiaľ následne letelo do Tunisu a späť, a potom z Káhiry do Paríža.

Let 

Lietadlo vyštartovalo z letiska Charlesa de Gaulla v Paríži dňa 18. mája 2016 o 23:09 (všetky časy zodpovedajú zóne UTC+2, ktorá je používaná aj v Egypte).

Lietadlo následne letelo v letovej hladine 11 280 metrov za jasného počasia. Krátko potom, čo vstúpilo do egyptského vzdušného priestoru nad Stredozemným morom, bol s ním 19. mája o 02:45 stratený radarový kontakt. V tom čase sa stroj nachádzal približne 290 kilometrov severne od egyptského pobrežia a zhruba v rovnakej vzdialenosti od gréckeho ostrova Kastelorizo. Lietadlo bolo stratené v čase 3 hodiny a 25 minút po štarte z Paríža. Riadenie letovej prevádzky nezaznamenalo z lietadla pred zmiznutím žiadny núdzový signál.

Panos Kammenos, grécky minister obrany, poznamenal, že lietadlo sa stočilo o 90 stupňov doľava a následne z letovej hladiny 11 280 metrov prudko kleslo na 4 600 metrov, pričom sa otočilo o 360 stupňov doprava.

Let 804 mal pristáť na medzinárodnom letisku v Káhire o 03:05.

Cestujúci a posádka

Cestujúci 
Na palube letelo 56 cestujúcich z 13 rôznych krajín, pričom niektorí cestujúci mali dvojité občianstvo. Traja cestujúci boli deti, vrátane dvoch dojčiat.

Posádka 
Medzi 10 členmi posádky boli aj 3 bezpečnostní pracovníci spoločnosti EgyptAir, päť letušiek a dvaja piloti. Na základe údajov spoločnosti EgyptAir mal kapitán lietadla nalietaných celkovo 6 275 letových hodín, vrátane 2 101 hodín na type Airbus A320, zatiaľ čo prvý dôstojník mal 2 766 hodín.

Pátranie po troskách 
Spoločnosť EgyptAir pôvodne 19. mája oznámila, že boli nájdené trosky dopravného lietadla približne 80 kilometrov juhovýchodne od poslednej známej pozície lietadla, neďaleko gréckeho ostrova Karpathos. Vedenie gréckeho úradu pre vyšetrovanie leteckých nehôd následne vyhlásilo, že nájdené trosky nepatria nezvestnému lietadlu, čo neskôr oficiálne potvrdila aj spoločnosť EgyptAir. 

Grécke ministerstvo národnej obrany okrem iného vyšetruje aj správu kapitána obchodnej lode, ktorý tvrdí, že videl „horiaci objekt na oblohe“ približne 240 kilometrov južne od ostrova Karpathos.

Dňa 20. mája egyptské ozbrojené sily našli trosky lietadla a osobné veci cestujúcich v Stredozemnom mori, 290 kilometrov severne od pobrežia egyptského prístavného mesta Alexandria.

Vyšetrovanie 
Vyšetrovatelia z egyptského ministerstva pre civilné letectvo v decembri 2016 oznámili, že v troskách lietadla boli nájdené stopy po výbušninách, čím boli potvrdené predošlé hypotézy. Egyptské ministerstvo pre civilné letectvo teda odovzdalo vyšetrovanie egyptskej generálnej prokuratúre, pretože sa už nejedná o nešťastnú náhodu, ale trestný čin.

Poznámky

Referencie

Iné projekty

Externé odkazy 
 EgyptAir MS 804 Paris Cairo

Letecké katastrofy